En liten til middelsstor (vingespenn 11-16 millimeter), gråbrun vikler, forvingen med spredte, okerfargede skjell. Arten er ganske vanskelig å skille fra særlig grå rotvikler på ytre utseende, man må gjerne undersøke kjønnsorganene for å bestemme disse artene med sikkerhet. Denne arten har 3-5 smale, sølvgrå skråstreker langs forvingens forkant, og noen svarte flekker langs ytterkanten som er trukket ut til korte lengdestreker, mens de hos beslektede arter gjerne er rundere. Bakvingen er brun, ikke markert lysere enn forvingen.